text: РЕГЛАМЕНТ (ЕС) № 1136/2014 НА КОМИСИЯТА
  от 24 октомври 2014 година
  за изменение на Регламент (ЕС) № 283/2013 във връзка с преходните мерки по отношение на процедурите относно продуктите за растителна защита
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 78, параграф 1, буква б) от него,
  като има предвид, че:
  (1)
  Регламент (ЕС) № 283/2013 на Комисията (2) отмени Регламент (ЕС) 544/2011 на Комисията (3) и определи нови изисквания за данните за активните вещества.
  (2)
  За да се позволи на държавите членки и на заинтересованите страни да се подготвят за изпълнението на новите изисквания, Регламент (ЕС) № 283/2013 определя преходни мерки, както по отношение на предоставянето на данни за заявления за одобрение, подновяване на одобрение или изменение на одобрение за активни вещества, така и за предоставянето на данни за заявления за разрешение, подновяване на разрешения или изменение на разрешения за продукти за растителна защита.
  (3)
  В някои случаи, за да се даде възможност за предоставяне на данни относно активните вещества в заявленията за издаване на разрешение или за изменение на разрешение за продукти за растителна защита в съответствие с изискванията за данни, които са в сила към момента на тяхното одобряване или подновяване, следва да бъдат изменени преходните мерки по отношение на процедурите относно разрешаването на продукти за растителна защита. Промяната има за цел да се предотврати възникването на различия в оценката на данните, получени в съответствие с новите изисквания за данни от държавите членки, принадлежащи към различни зони, и съответно да се запази единният и хармонизиран подход при оценката на данните на равнището на Съюза.
  (4)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  Член 4, параграф 1 от Регламент (ЕС) № 283/2013 се заменя със следното:
  „1. Когато става въпрос за заявления за разрешение, както е посочено в член 28 от Регламент (ЕО) № 1107/2009, във връзка с продукти за растителна защита, съдържащи едно или повече активни вещества,за които са подадени досиета в съответствие с член 3 или чието одобрение не е било подновено в съответствие с член 14 от Регламент (ЕО) № 1107/2009 и с Регламент за изпълнение (ЕС) № 844/2012 (4), Регламент (ЕС) № 544/2011 остава приложим при предоставянето на информация за това (тези) активно вещество (активни вещества).
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 24 октомври 2014 година.